
	ACTA 


	Expedient núm.: 
	Òrgan col·legiat: 

	JGL/2022/12 
	La Junta de Govern Local 


	DADES DE CELEBRACIÓ DE LA SESSIÓ 

	Tipus de convocatòria 
	ordinària

	Data 
	21 de març de 2022 

	Durada 
	des de les 19.00 fins a les 20.45 hores 

	Lloc 
	saló de sessions de la casa consistorial 

	Presidida per 
	Judit Gisbert i Ester 

	Secretari 
	Immaculada Jané i Viñals 


	ASSISTÈNCIA DELS MEMBRES DE LA JUNTA DE GOVERN LOCAL

	Nom i cognoms
	Càrrec
	Assisteix

	Judit Gisbert i Ester
	alcaldessa presidenta
	Sí

	Ramon Montaner i Viladrich
	1r tinent d’alcaldia
	Sí

	Ramon Xandri i Solé
	2n tinent d’alcaldia
	Sí

	Rosó Barrera i Call
	3a tinenta d’alcaldia
	Sí

	M. Isabel Roca i Guitart
	4a tinenta d’alcaldia
	Sí


Una vegada verificada per la secretària actal. la constitució vàlida de l’òrgan, la presidenta obre la sessió, procedint a la deliberació sobre els assumptes inclosos en l’ordre del dia.
	A) PART RESOLUTIVA 


	Aprovació de l'acta de la sessió anterior

	Favorable
	Tipus de votació: unanimitat

	Es dona compte de l'acta JGL/2022/11 de la Junta de Govern Local de la sessió duta a terme el dia 14 de març de 2022, presentada a la consideració dels membres de la Junta i, en no presentar-se cap consideració, queda aprovada per unanimitat dels seus membres.


ACTIVITATS AMBIENTALS
	Expedient AA 633. Canvi de nom llicència activitat centre de formació i idiomes 

	Favorable
	Tipus de votació: unanimitat

	Vista la sol·licitud de canvi de nom d’una llicència municipal d'obertura d’un centre de formació i idiomes, que actualment figura a un altre nom i que disposa de llicència municipal d’obertura per acord de la Junta de Govern Local de data 14 d’octubre de 2013 (exp. AA 633);
Considerant el que disposa la Llei 20/2009, de 4 de desembre, de prevenció i control ambiental de les activitats, el Decret 112/2010, de 31 d’agost, pel qual s’aprova el Reglament d’espectacles públics i activitats recreatives i la Taxa per la prestació dels serveis d’intervenció administrativa en l’activitat dels ciutadans i les empreses;
A proposta del regidor delegat de Medi ambient,
La Junta de Govern Local, en virtut de les facultats que té delegades per decret d’Alcaldia 339/2021, de 4 d’octubre, i per unanimitat dels assistents, acorda concedir el canvi de nom sol·licitat.


	Expedient 585/2022. Canvi de nom llicència activitat taller de reparació de maquinària agrícola 

	Favorable
	Tipus de votació: unanimitat

	Vista la sol·licitud de canvi de nom de la llicència municipal d’obertura per a un taller de reparació de maquinària agrícola, que actualment figura a un altre nom, i que disposa de llicència municipal d’obertura per acord de la Junta de Govern Local, de data 27 d’agost de 2012 (exp. AA 616);
Considerant el que disposa la Llei 20/2009, de 4 de desembre, de prevenció i control ambiental de les activitats (Annex III, epígraf 12.19.b), i la Taxa per la prestació dels serveis d’intervenció administrativa en l’activitat dels ciutadans i les empreses;
Vista la certificació tècnica aportada de data 31 de desembre de 2021;
A proposta del regidor delegat de Medi ambient,
La Junta de Govern Local, en virtut de les facultats que té delegades per decret d’Alcaldia 339/2021, de 4 d’octubre, i per unanimitat dels assistents, acorda concedir el canvi de nom sol·licitat. Es recorda al sol·licitant que cal adoptar les mesures que corresponguin per tal de complir amb el que estableix la Llei 16/2002 i el Decret 179/2009 de protecció contra la contaminació acústica i evitar així les immissions sonores i/o de vibracions als habitatges.


ACTIVITATS INNÒCUES
	Expedient 580/2022. Règim de comunicació – comerç al detall d'articles reciclats i recuperats

	Favorable
	Tipus de votació: unanimitat

	El regidor delegat de Medi Ambient, Ramon Montaner i Viladrich, informa que s’ha tramitat l’expedient d’activitat innòcua en règim de comunicació d’acord amb el que preveu l’ordenança núm. 6, titulada Taxa per la prestació de serveis d’intervenció administrativa en l’activitat dels ciutadans i les empreses a través del sotmetiment a llicència prèvia, comunicació prèvia o declaració responsable i pels controls posteriors a l’inici de les activitats, publicada al BOP de la província de Lleida núm. 182, de 24 de desembre de 2011, i que es detalla a continuació:
Expedient: AI 03/2022
Activitat: comerç al detall d'articles reciclats i recuperats
Registre d’entrada: 2022-E-RC-61, de 17 de gener
Resolució: 17 de gener de 2022.


AIGÜES
	Expedient 234/2022. Subministrar aigua parcel·les – deixar sense efecte el contracte signat

	Desfavorable
	Tipus de votació: unanimitat

	Atès que s'està tramitant un expedient de protecció de la legalitat urbanística per haver dut a terme obres sense la preceptiva llicència municipal en terrenys no urbanitzables;
Atès que les esmentades finques rústiques tenien llicència de subministrament d'aigua, per a ús d'hort (comptador 0191-0081);
Atès que en data 30 de maig de 2019 es va concedir el canvi de nom d'aquesta llicència de subministrament d'aigua;
Atès que s'ha comprovat que l'aigua no s'utilitza pels usos autoritzats,
La Junta de Govern Local, en virtut de les facultats que té delegades per decret d'Alcaldia 339/2021, de 4 d’octubre, i per unanimitat dels assistents, acorda deixar sense efecte el contracte de canvi de nom signat el 30 de maig de 2019 i deixar de subministrar aigua a les finques esmentades.


CULTURA
	Expedient 523/2022. Escola Arrels – utilització material

	Favorable
	Tipus de votació: unanimitat

	Vista la sol·licitud presentada i subscrita per l'Escola Arrels I, en què, amb motiu de la celebració de la Diada de Sant Jordi, el dia 22 d'abril, demana poder utilitzar la plaça de Sant Isidre, durant el matí; també  demana poder disposar de l'equip de so, amb dos micròfons, d'una tarima gran al pati de l'Escola i de dos podis negres;
Vist l'informe 122/2022 emès per la Policia Local i a proposta de l'alcaldessa i de la regidora delegada de Governació,
La Junta de Govern Local, en virtut de les facultats que té delegades per decret d’Alcaldia 339/2021, de 4 d’octubre, i per unanimitat dels assistents, acorda concedir el que sol·licita excepte l'equip de so i els dos micròfons, ja que estan cedits a una altra entitat. Pel que fa a la utilització de la plaça de Sant Isidre, recordar al sol·licitant que a la part del portal del Castell, en ser divendres, hi haurà muntat el mercat.


CONTRACTACIÓ
	Expedient 498/2022. Contracte menor d'obra – substitució de la canal que recull les aigües pluvials de la teulada del pavelló nou

	Favorable
	Tipus de votació: unanimitat

	L'11 de març de 2022, la regidora delegada d'Obres, Urbanisme i Serveis municipals va emetre informe justificatiu de la necessitat de contractar la substitució de la canal que recull les aigües pluvials de la teulada del pavelló nou.
La canal que recull les aigües pluvials de la teulada del pavelló nou s’ha deteriorat fins al punt que està foradada i s’està trencant per diversos llocs, fet que provoca que s’hagi de canviar per la inviabilitat de fer-hi qualsevol tipus de reparació puntual o per trams. Això provoca que, ens aquests moments, quan plou, l’aigua es filtri per la paret del pavelló i caigui al terra que, en ser de parquet, s'estigui malmeten fins al punt de que si la cosa va a més, s' hagi de canviar el parquet.
Per tot això, aquesta contractació es considera convenient per l'interès públic que representa, i per la manca de mitjans personals i materials de què disposa l'Ajuntament, fets que motiven la seva necessitat i idoneïtat.
El codi CPV (vocabulari comú de la contractació pública de la Unió Europea) en què es categoritza aquesta activitat econòmica és el 45232130-2 (treballs de construcció de canalització d' aigües pluvials).
L’Ajuntament ha sol·licitat 3 pressupostos a 3 empreses amb capacitat d’obrar i habilitat professional per a la seva realització. Les empreses que han presentat pressupost en temps i forma són:
· Construccions i Muntatges ARTA, SL, amb un pressupost de 6.620,00 € + 21 % d'IVA
· Muntatges i Cobertes del Solsonès, SL, amb un pressupost de 6.190,00 € + 21% d'IVA
· Comercial ETISOL, SL, amb un pressupost de 6.800,00 € + 21% d'IVA
El tècnic d'Esports, a 14 de març de 2022, ha informat que, una vegada vistes les ofertes, es considera que l'oferta econòmicament més avantatjosa és la presentada per l’empresa Muntatges i Cobertes del Solsonès, SL per un import total de 6.190,00 € (sense IVA). El proveïdor proposat compta amb capacitat d'obrar i amb l'habilitació professional necessària per realitzar la prestació anteriorment descrita.
El present contracte té una durada inferior a 1 any i no és objecte de cap pròrroga, té un pressupost base de licitació inferior a 40.000,00 € (sense IVA), no s'està alterant l'objecte del contracte ni es procedeix al seu fraccionament per evitar l'aplicació de les regles generals de la contractació.
Examinada la documentació que l'acompanya, vist l'informe de secretaria, i de conformitat amb els articles 29.8, 63.4, 118, 131.3 i 154.5 i la disposició addicional segona de la Llei 9/2017, de 8 de novembre, de contractes del sector públic,
La Junta de Govern Local, en virtut de les facultats que té delegades per decret d'Alcaldia 339/2021, de 4 d'octubre, i per unanimitat dels assistents, acorda:
Primer. Adjudicar el contracte menor d'obres per la realització de la "Substitució de la canal de la teulada del pavelló nou" al contractista Muntatges i Cobertes del Solsonès, SL, amb CIF núm. B25457623, per un import de 6.190,00 € (sense IVA), més el 21% d'IVA, el que fa un import total de 7.489,90 € (IVA inclòs).
Segon. Autoritzar i disposar la despesa d'aquesta contractació, amb càrrec a l'aplicació pressupostària 3420.21202 per a l'exercici 2022.
Tercer. Designar com a responsable del contracte el tècnic d'Esports de l’Ajuntament de Solsona.
Quart. Una vegada realitzada la prestació, incorporar la factura i tramitar el pagament si escau.
Cinquè. Notificar la resolució a l'adjudicatari i als licitadors que han presentat pressupost.


	Expedient 542/2022. Contracte menor de servei – signatura biomètrica VIDSignerBIO

	Favorable
	Tipus de votació: unanimitat

	El 17 de març de 2022, el regidor delegat d'Hisenda i Administració ha emès informe justificatiu de la necessitat de contractar el servei de signatura biomètrica VIDSignerBIO.
La motivació d'aquesta contractació ve donada pel que estableix la Llei 39/2015, d’1 d’octubre, de procediment administratiu comú de les Administracions públiques en relació als subjectes que estan obligats a relacionar-se electrònicament amb l’administració pública, l’obligació de les administracions de crear el registre electrònic i les funcions de les oficines d’assistència de registre que permetin als interessats convertir les sol·licituds que presenten en paper en format electrònic.
La llei esmentada també també detalla els sistemes de signatura electrònica que es consideren aptes per relacionar-se amb les administracions públiques.
En aquest context, l’Ajuntament de Solsona treballa per adaptar l’Oficina d’Atenció Ciutadana a les funcions que ha de prestar l’oficina d’assistència en matèria de registre electrònic. Per aconseguir-ho és necessari disposar d’un sistema digital per habilitar la signatura electrònica manuscrita dels ciutadans que es relacionen amb l’Ajuntament a través de l’OAC amb plena garantia legal per assegurar la validació i verificació en cas de ser requerit per una part interessada, pels propis sol·licitants, representats, autoritats o asseguradores.
L'Ajuntament no disposa de mitjans personals i materials propis per poder-ho executar directament; per tant, es justifica la necessitat i idoneïtat del contracte.
El codi CPV (vocabulari comú de la contractació pública de la Unió Europea) en què es categoritza aquesta activitat econòmica és 79132100-9 (serveis de certificació relacionats amb la signatura electrònica).
El pressupost d'aquest servei és inferior a 15.000,00 € (sense IVA), i la durada prevista per a efectuar-lo és inferior a un any, sense pròrroga, el que suposa que el procediment adequat per a la seva tramitació serà el contracte menor.
L'empresa Peakway, SL, ha presentat proposta a l'Ajuntament per a la contractació del servei per a la signatura biomètrica VIDSignerBIO, que és compatible amb el programa de gestió d'expedients Gestiona juntament amb tres tablets (2 per l'OAC i 1 per Serveis Tècnics), 3 suports antirobatori de les tablets i el manteniment, amb un pressupost base de licitació de 2.910,00 €, sense IVA, i per un termini d’execució del contracte d’11 mesos.
El present contracte no s'està alterant l'objecte del contracte ni es procedeix al seu fraccionament per evitar l'aplicació de les regles generals de la contractació.
Examinada la documentació que l'acompanya, vist l'informe de secretaria, i de conformitat amb els articles 29.8, 63.4, 118, 131.3 i 154.5 i la disposició addicional segona de la Llei 9/2017, de 8 de novembre, de contractes del sector públic, 
La Junta de Govern Local, en virtut de les facultats que té delegades per decret d'Alcaldia 339/2021, de 4 d'octubre, i per unanimitat dels assistents, acorda:
Primer. Adjudicar el contracte menor de serveis per a la implantació signatura biomètrica VIDSignerBIO, al contractista Peakway, SL, per un import de 2.910,00 € (sense IVA), més el 21% d'IVA, el que fa un import total de 3.521,10 € (IVA inclòs).
Segon. Autoritzar i disposar la despesa amb càrrec a l'aplicació pressupostària 9200.22000 amb càrrec a l'exercici 2022.
Tercer. Designar com a responsable de l'execució del contracte la secretària actal. de l’Ajuntament de Solsona.
Quart. Una vegada realitzada la prestació, incorporar la factura i tramitar el pagament si escau.
Cinquè. Notificar la resolució a l'adjudicatari i als licitadors que han presentat pressupost.


	Expedient 564/2022. Contracte menor de servei – assistència tècnica jurídica per a la inspecció de la taxa per ocupació del vol, sòl i subsòl de la via pública

	Favorable
	Tipus de votació: unanimitat

	El regidor delegat d’Hisenda i Administració ha emès informe justificatiu de la necessitat de contractar el servei d’assistència tècnica jurídica per a la inspecció de la taxa per ocupació del vol, sòl i subsòl de la via pública.
La motivació que justifica la necessitat de contracte és la inspecció d’aquesta taxa, atesa la proliferació d’empreses que actualment operen al municipi de Solsona; per tant, la contractació es considera convenient per l'interès públic que representa. L'Ajuntament no disposa de mitjans personals i materials propis per a poder-ho executar directament, per tant es justifica la seva necessitat i idoneïtat.
El codi CPV (vocabulari comú de la contractació pública de la Unió Europea) en què es categoritza aquesta activitat econòmica és 48614000-5 sistema de recopilació de dades.
El pressupost d'aquest servei és inferior a 15.000,00 € (sense IVA), i la durada prevista per a efectuar-lo és inferior a un any, sense pròrroga, el que suposa que el procediment adequat per a la seva tramitació serà el contracte menor.
La tècnica de l'àrea ha informat que el proveïdor proposat compta amb capacitat d'obrar i amb l'habilitació professional necessària per realitzar la prestació anteriorment descrita.
Amb el present contracte no s'està alterant l'objecte del contracte ni es procedeix al seu fraccionament per evitar l'aplicació de les regles generals de la contractació.
Examinada la documentació que l'acompanya, vist l'informe de secretaria, i de conformitat amb els articles 29.8, 63.4, 118, 131.3 i 154.5 i la disposició addicional segona de la Llei 9/2017, de 8 de novembre, de contractes del sector públic,
La Junta de Govern Local, en virtut de les facultats que té delegades per decret d'Alcaldia 339/2021, de 4 d'octubre, i per unanimitat dels assistents, acorda:
Primer. Adjudicar el contracte menor de serveis d’assistència tècnica i jurídica per a la inspecció de la taxa per ocupació del vol, sòl i subsòl de la via pública al contractista Oesía Networks, SL, amb CIF núm. B95087482, per un import màxim de 14.999,00 € (sense IVA), més el 21% d'IVA, el que fa un import total de 18.148,79 € (IVA inclòs).
Segon. Autoritzar i disposar la despesa amb càrrec a l'aplicació pressupostària 1530.22706 amb càrrec a l'exercici 2022.
Tercer. Designar com a responsable Montserrat Codina i Serra, interventora actal. de l’Ajuntament de Solsona.
Quart. Una vegada realitzada la prestació, incorporar la factura i tramitar el pagament si escau.
Cinquè. Notificar la resolució a l'adjudicatari.


CONVENIS
	Expedient 2242/2021. Addenda de pròrroga del conveni de col·laboració i encàrrec de gestions amb l'Agència de l'Habitatge de Catalunya relatiu a la borsa de mediació situada en aquest municipi, per a l'any 2022

	Favorable
	Tipus de votació: unanimitat

	Es dona compte de l'addenda de pròrroga del conveni de col·laboració i encàrrec de gestions amb l'Agència de l'Habitatge de Catalunya relatiu a la borsa de mediació situada en aquest municipi, per a l'any 2022, i que es transcriu tot seguit:
«Addenda de pròrroga del conveni de col·laboració i encàrrec de gestions entre l'Agència de l'Habitatge de Catalunya i l'Ajuntament de Solsona relatiu a la borsa de mediació situada en aquest municipi, per a l'any 2022
Reunits
D’una banda, el senyor Jaume Fornt i Paradell, director de l’Agència de l’Habitatge de Catalunya, designat per Acord de Govern 93/2020, de 14 de juliol, i de conformitat amb les funcions atribuïdes a l’article 2.2.i) dels Estatuts de l’Agència aprovats pel Decret 157/2010, de 2 de novembre.
I d’una altra, la senyora Judit Gisbert i Ester, alcaldessa de l’Ajuntament de Solsona.
Ambdues parts es reconeixen recíprocament la capacitat legal necessària per a formalitzar aquest conveni, i a aquest efecte,
Manifesten
1. L’any 2019 es va formalitzar el conveni de col·laboració entre l’Agència de l’Habitatge de Catalunya i l’Ajuntament de Solsona, relatiu a la borsa de mediació situada en aquest municipi, amb l’objecte d’establir els termes i les condicions de la col·laboració entre les parts per a l’assessorament i gestió de serveis en matèria d’habitatge respecte de diverses tasques competència de la Generalitat de Catalunya, en el marc del Pla per al dret a l’habitatge aprovat per Decret 75/2014, de 27 de maig.
2. El pacte onzè de l’esmentat conveni preveu que:
“El conveni tindrà vigència fins al dia 31 de desembre de 2019, i pot ser prorrogat fins a un màxim de 4 anys addicionals, de conformitat a l’article 49 de la Llei 40/2015, d’1 d’octubre, de règim jurídic del sector públic, per mutu acord de les parts, prèvia petició per escrit de qualsevol de les parts signatàries, que ho haurà de realitzar amb un preavís d’un mes del venciment del termini inicial.”
3. El conveni s’ha prorrogat l’any 2020 i l’any 2021 mitjançant la formalització de les corresponents addendes de pròrroga.
4. Atès que el Decret 75/2014, de 27 de maig, del Pla per al dret a l’habitatge és vigent fins que no s’aprovi i entri en vigor un nou pla de l’habitatge que el substitueixi, i que ambdues parts posen de manifest l’interès en prorrogar el conveni de col·laboració establert, amb la finalitat de mantenir l’any 2022 el funcionament dels serveis i activitats pactats.
Per tot això,
Acorden
1. Prorrogar el conveni de col·laboració entre l’Agència de l’Habitatge de Catalunya i l’Ajuntament de Solsona, pel període comprès entre l’1 de gener i el 31 de desembre de 2022, el qual té per objecte establir els termes i les condicions de la col·laboració entre les parts per a l’assessorament i la gestió de serveis en matèria d’habitatge, amb la finalitat de facilitar a la ciutadania la proximitat de les gestions i serveis relatius a l'habitatge.
2. Mantenir els pactes previstos en el conveni signat l’any 2019, acordant que les aportacions econòmiques que s’hi estableixen en el pacte quart, seran per al 2022, les següents:
2.1. L’import del pagament fix per serveis bàsics establert en el pacte quart, a) del conveni, serà de 16.850,00 €.
2.2. L’aportació màxima que s’estableix en el pacte quart, c) del conveni serà de 23.244,00 €.
3. La certificació que preveu el Pacte cinquè b) del conveni, que cal presentar per justificar les aportacions econòmiques atorgades per l’Agència de l’Habitatge de Catalunya, s’ha de lliurar amb efectes de data 31 de desembre de 2022, i ha de ser signada per l’interventor, o excepcionalment, pel secretari de l’ens local i ha de justificar la totalitat de l’import atorgat, tant pel que fa a l’activitat desenvolupada, com també als serveis mínims prestats pel personal adscrit a la borsa.
Els pagaments de les aportacions econòmiques previstes en aquesta addenda, es tramitaran a favor de l’Ajuntament de Solsona.
4. La vigència de la present addenda de pròrroga serà fins al 31 de desembre de 2022.
En prova de conformitat, les parts interessades signen aquesta addenda en el lloc i en la data indicats.»
A proposta del regidor delegat d'Habitatge,
La Junta de Govern Local, en virtut de les facultats que té delegades per decret d’Alcaldia 339/2021, de 4 d'octubre, i per unanimitat dels assistents, acorda aprovar el contingut de l'addenda del conveni esmentat i autoritzar l’alcaldessa per signar-la.


	Expedient 2243/2021. Addenda de pròrroga del conveni de col·laboració amb l'Agència de l'Habitatge de Catalunya, relatiu al programa de mediació per al lloguer social per a l'any 2022

	Favorable
	Tipus de votació: unanimitat

	Es dona compte de l'addenda de pròrroga del conveni de col·laboració amb l'Agència de l'Habitatge de Catalunya, relatiu al programa de mediació per al lloguer social per a l'any 2022, i que es transcriu tot seguit:
«Addenda de pròrroga del conveni de col·laboració entre l'Agència de l'Habitatge de Catalunya i l'Ajuntament de Solsona, relatiu al programa de mediació per al lloguer social per a l'any 2022
Reunits
D’una banda, el senyor Jaume Fornt i Paradell, director de l’Agència de l’Habitatge de Catalunya, designat per Acord de Govern 93/2020, de 14 de juliol, i de conformitat amb les funcions atribuïdes a l’article 2.2.i) dels Estatuts de l’Agència aprovats pel Decret 157/2010, de 2 de novembre.
I d’una altra, la senyora Judit Gisbert i Ester alcaldessa de l’Ajuntament de Solsona.
Ambdues parts es reconeixen recíprocament la capacitat legal necessària per a formalitzar aquest conveni, i a aquest efecte,
Manifesten
1. L’any 2019 es va formalitzar el conveni de col·laboració entre l’Agència de l’Habitatge de Catalunya i l’Ajuntament de Solsona, relatiu al Programa de mediació per al lloguer social d’habitatges d’aquest municipi, amb l’objecte d’establir els termes i les condicions de la col·laboració entre les parts per a l’assessorament i gestió de serveis en matèria d’habitatge respecte de diverses tasques competència de la Generalitat de Catalunya, en el marc del Pla per al dret a l’habitatge aprovat per Decret 75/2014, de 27 de maig.
2. El pacte onzè de l’esmentat conveni preveu que:
“El conveni tindrà vigència fins al dia 31 de desembre de 2019, i pot ser prorrogat fins a un màxim de 4 anys addicionals, de conformitat a l’article 49 de la Llei 40/2015, d’1 d’octubre, de règim jurídic del sector públic, per mutu acord de les parts, prèvia petició per escrit de qualsevol de les parts signatàries, que ho haurà de realitzar amb un preavís d’un mes del venciment del termini inicial.”
3. El conveni s’ha prorrogat l’any 2020 i 2021 mitjançant la formalització de les corresponents addendes de pròrroga.
4. Atès que el Decret 75/2014, de 27 de maig, del Pla per al dret a l’habitatge és vigent fins que no s’aprovi i entri en vigor un nou pla de l’habitatge que el substitueixi, i que ambdues parts posen de manifest l’interès en prorrogar el conveni de col·laboració establert, amb la finalitat de mantenir l’any 2022 el funcionament dels serveis i activitats pactats.
Per tot això,
Acorden
1. Prorrogar el conveni de col·laboració entre l’Agència de l’Habitatge de Catalunya i l’Ajuntament de Solsona, relatiu al Programa de mediació per al lloguer social d’habitatges en aquest municipi, pel període comprès entre l’1 de gener i el 31 de desembre de 2022, el qual té per objecte establir els termes i les condicions de la col·laboració entre les parts per impulsar el programa mitjançant la Borsa de mediació, per facilitar a la ciutadania la proximitat de la gestió d’aquests serveis en el territori.
2. Mantenir tots els pactes previstos en el conveni signat l’any 2019, acordant que les aportacions econòmiques que s’hi estableixen en els pactes quart i cinquè, seran per al 2022, les següents:
2.1. L’import per actuacions de mediació amb contractes nous, establert en el pacte quart 1), serà de 450,00 €.
2.2. L’import per actuacions de gestió i seguiment de contractes anteriors, establert en el pacte quart 1), serà de 200,00 €
2.3. L’import del pagament fix en concepte de bestreta i a compte de l’aportació màxima establert en el pacte cinquè a) del conveni, serà de 25.800,00 €.
2.4. L’aportació màxima que s’estableix en el pacte quart, 3) del conveni serà de 47.000,00 €.
3. La certificació que preveu el Pacte cinquè b) del conveni, que cal presentar per justificar les aportacions econòmiques atorgades per l’Agència de l’Habitatge de Catalunya, s’ha de lliurar amb efectes de data 31 de desembre de 2022, i ha de ser signada per l’interventor, o excepcionalment, pel secretari de l’ens local i ha de justificar la totalitat de l’import atorgat, tant pel que fa a l’activitat desenvolupada, com també als serveis mínims prestats pel personal adscrit a l’oficina.
Els pagaments de les aportacions econòmiques previstes en aquesta addenda, es tramitaran a favor de l’Ajuntament de Solsona.
4. La vigència de la present addenda de pròrroga serà fins al 31 de desembre de 2022.
En prova de conformitat, les parts interessades signen aquesta addenda, en el lloc i en la data indicats.»
A proposta del regidor delegat d'Habitatge,
La Junta de Govern Local, en virtut de les facultats que té delegades per decret d’Alcaldia 339/2021, de 4 d'octubre, i per unanimitat dels assistents, acorda aprovar el contingut de l'addenda del conveni esmentat i autoritzar l’alcaldessa per signar-la.


GOVERNACIÓ
	Expedient 577/2022. Concessió gual 

	Favorable
	Tipus de votació: unanimitat

	Vista la sol·licitud d'alta de concessió de llicència per col·locar un gual d'entrada i sortida de vehicles a la via púbica;
Vist el que disposa l’article 6 de l’ordenança municipal núm. 14 que regula el preu públic per l’entrada de vehicles a través de voreres;
Vist l’informe favorable 130/2022 emès per la Policia Local per a la concessió d'un gual de 3 metres, al carrer Nou i a proposta de la regidora delegada de Governació,
La Junta de Govern Local, en virtut de les facultats que té delegades per decret d’Alcaldia 339/2021, de 4 d’octubre, i per unanimitat dels assistents, acorda:
1. Concedir el gual número 798, un cop pagats els drets corresponents. La taxa vigent per cada gual permanent, amb un mínim de tres metres lineals, és de 12,50 €/any i per cada placa de gual permanent és de 24,20 €; per tant, l'import a abonar l'any 2022 és de 61,70 €. Es recorda al sol·licitant que els garatges i els aparcaments de vehicles amb una superfície superior a 100 m2 estan obligats a tramitar llicència d’activitats segons el Decret 143/2003, de 10 de juny.
2. Comunicar al sol·licitant que l'Ajuntament pintarà l'espai del gual.


	Expedient 570/2022. Canvi de nom de la llicència de gual 

	Favorable
	Tipus de votació: unanimitat

	Vista la sol·licitud de canvi de nom de la concessió de la llicència per col·locar un gual d'entrada i sortida de vehicles a la via púbica;
Vist el que disposa l’article 6 de l’ordenança municipal núm. 14 que regula el preu públic per l’entrada de vehicles a través de voreres;
Atès que el canvi de nom sol·licitat afecta un gual, situat a la plaça de Sant Pere,  que actualment està a un altre nom;
A proposta de la regidora delegada de Governació,
La Junta de Govern Local, en virtut de les facultats que té delegades per decret d’Alcaldia 339/2021, de 4 d’octubre, i per unanimitat dels assistents, acorda concedir el canvi de nom sol·licitat.


	Expedient 464/2022. Sol del Solsonès – parada per la Diada de Sant Jordi

	Favorable
	Tipus de votació: unanimitat

	Vista la sol·licitud presentada i subscrita per Mònica Serra i Serra, presidenta del Sol del Solsonès, en què demana permís per instal·lar dues parades de venda de roses el dia 23 d’abril, Diada de Sant Jordi, i poder-les ubicar una al portal del Pont i l'altra a la sortida del portal del Castell i demana poder disposar a cada parada d'un tauler i dues cadires;
Vist l'informe 116/2022 emès per la Policia Local i a proposta de la regidora de Governació i de l'alcaldessa,
La Junta de Govern Local, en virtut de les facultats que té delegades per decret d’Alcaldia 339/2021, de 4 d'octubre, i per unanimitat dels assistents, acorda concedit el que sol·licita, si bé l'autorització queda condicionada a la situació sanitària del moment i a la normativa que hi hagi vigent per la Diada de Sant Jordi, ja sigui d’àmbit estatal, de la Generalitat o del propi Ajuntament. Pel que fa a la ubicació de les parades, haurà de seguir les indicacions de la Policia Local i la parada del portal del Pont haurà de col·locar-se a continuació del Pou de Gel.


	Expedient 529/2022. Comunitat de Propietaris– pilona illeta gual 

	Favorable
	Tipus de votació: unanimitat

	Vista la sol·licitud presentada i subscrita per la Comunitat de Propietaris C/ de la Sardana 7, en què, com a titulars d’un gual, demanen que a la illeta pintada s'hi instal·lin unes pilones per evitar que els cotxes hi aparquin;
Vist l'informe 124/2022 emès per la Policia Local i a proposta de la regidora delegada de Governació,
La Junta de Govern Local, en virtut de les facultats que té delegades per decret d'Alcaldia 339/2021, de 4 d’octubre, i per unanimitat dels assistents, acorda comunicar al sol·licitant que es col·locarà una pilona sobre la illeta per evitar que els cotxes hi aparquin.


	Expedient 579/2022. Casal Popular La Fura – parada per la Diada de Sant Jordi 

	Favorable
	Tipus de votació: unanimitat

	Vista la sol·licitud presentada i subscrita per Marta Closa i Valero, representant del Casal Popular La Fura, en què, amb motiu de la Diada de Sant Jordi, demana permís per instal·lar una parada a la plaça de la Torre de les Hores el dia 23 d'abril, de les 9.30 a les 21.30 hores, de venda de llibres de pensament crític, infantils, roses, samarretes... i poder disposar d'una connexió al subministrament elèctric; també demana poder muntar un altaveu amb un micro de l'Entitat per posar música i dur a terme alguna activitat durant el dia;
Vist l’informe 131/2022 emès per la Policia Local i a proposta de la regidora delegada de Governació i de l’alcaldessa,
La Junta de Govern Local, en virtut de les facultats que té delegades per decret d’Alcaldia 339/2021, de 4 d'octubre, i per unanimitat dels assistents, acorda concedit el que sol·licita, si bé l'autorització queda condicionada a la situació sanitària del moment i a la normativa que hi hagi vigent per la Diada de Sant Jordi, ja sigui d’àmbit estatal, de la Generalitat o del propi Ajuntament. Pel que fa a la ubicació de la parada, haurà de seguir les indicacions de la Policia Local. En referència a l'altaveu per posar música, el soroll que pugui ocasionar no pot superar els 70 decibels.


	Expedient 588/2022. Actuació musical en directe, 26 de març de 2022

	Favorable
	Tipus de votació: unanimitat

	Vista la sol·licitud d’autorització per oferir un concert a la terrassa d’un bar situat a la plaça de Sant Roc, el dia 26 de març, de les 19.00 a les 21.00 hores; també demana poder tallar el trànsit de vehicles, per davant de la terrassa, mentre duri el concert;
A proposta de la regidora delegada de Governació,
La Junta de Govern Local, en virtut de les facultats que té delegades per decret d'Alcaldia 339/2021, de 4 d'octubre, i per unanimitat dels assistents, acorda concedir el que sol·licita i comunicar al sol·licitant que l’autorització de l'actuació musical queda condicionada al fet que el soroll que pugui ocasionar no pot superar els 70 decibels i a la situació sanitària del moment i a la normativa que hi pugui haver vigent el dia 26 de març, i del compliment estricte dels horaris fixats i de les possibles incidències que es puguin produir. S'adverteix al sol·licitant que no pot tallar ni obstaculitzar el trànsit de vehicles de la plaça. En cas que hi hagi queixes veïnals per l'incompliment d'aquestes mesures no s'autoritzarà la realització de nous concerts.


	Expedient 553/2022. Tarja de proximitat per a l’accés de vehicles al nucli antic mitjançant control remot

	Favorable
	Tipus de votació: unanimitat

	Vista la sol·licitud de concessió de la tarja de proximitat per a l’accés de vehicles al nucli antic mitjançant control remot, per a un vehicle;
Atès que compleix amb els criteris previstos a la normativa reguladora de la tarja de proximitat aprovada per l’Ajuntament de Solsona;
La Junta de Govern Local, en virtut de les facultats que té delegades per decret d'Alcaldia 339/2021, de 4 d’octubre, i per unanimitat dels assistents, acorda concedir el que sol·licita. Es comunica al sol·licitant que s'ha de passar a recollir la tarja per l'Oficina d'Atenció Ciutadana.


	Expedient 583/2022. Tarja de proximitat per a l’accés de vehicles al nucli antic mitjançant control remot

	Favorable
	Tipus de votació: unanimitat

	Vista la sol·licitud de concessió de la tarja de proximitat per a l’accés de vehicles al nucli antic mitjançant control remot, per a un vehicle;
Atès que compleix amb els criteris previstos a la normativa reguladora de la tarja de proximitat aprovada per l’Ajuntament de Solsona;
La Junta de Govern Local, en virtut de les facultats que té delegades per decret d'Alcaldia 339/2021, de 4 d’octubre, i per unanimitat dels assistents, acorda concedir el que sol·licita. Es comunica a la sol·licitant que s'ha de passar a recollir la tarja per l'Oficina d'Atenció Ciutadana.


HISENDA
	Expedient 407/2022. Fundació Volem Feina – devolució import taxa llicència activitat

	Desfavorable
	Tipus de votació: unanimitat

	Vista la sol·licitud presentada i subscrita per Rossendo Mujal i Alsina, president de la Fundació Volem Feina, en què sol·licita la devolució de l'import de la taxa de 135,00 € en relació a la llicència d'activitat d'un comerç al detall d'articles reciclats i recuperats a l'avinguda de Sant Jordi, per ser una entitat sense afany de lucre;
Atès l'article 5 de l'Ordenança Fiscal número 6, Taxa per la prestació dels serveis d'intervenció administrativa en l'activitat dels ciutadans i empreses, regula que no es concedirà cap exempció ni bonificació en l'exacció de la taxa;
A proposta del regidor delegat d'Hisenda,
La Junta de Govern Local, en virtut de les facultats que té delegades per decret d'Alcaldia 339/2021, de 4 d’octubre, i per unanimitat dels assistents, acorda comunicar al sol·licitant que no es pot atendre la seva sol·licitud.


	Expedient 671/2018. Sentència 317/2021 del Jutjat Contenciós Administratiu núm. 1 de Lleida – actuacions Procediment Abreujat 422/2017 F

	Favorable
	Tipus de votació: unanimitat

	Atès que el dia 27 de desembre de 2021, registre d’entrada núm. 2021-E-RC-3187, el Jutjat Contenciós Administratiu núm. 1 de Lleida notificà la fermesa de la sentència núm. 317/2021, de data 3 de novembre de 2021, per la qual es resolien les actuacions del Procediment Abreujat 422/2017 F, a les quals es van acumular les actuacions del PA 581/2017 i del PA 509/2018, contra el decret d'Alcaldia 148/2017, d’1 d’agost, que declarava la no prescripció del deute tributari i declarava la responsabilitat subsidiària dels demandants respecte el deute tributari en concepte de liquidació de la taxa per ocupació de la via pública, per import de 28.081,28 €;
Atès que la sentència declara la no prescripció del deute tributari i estima el recurs interposat pel que fa la derivació de responsabilitat subsidiària i desestimar el recurs, essent únicament aquesta persona qui ha de fer-se càrrec del deute tributari en concepte de liquidació de la taxa d'ocupació de via pública per l'import de 28.081,28 €;
A proposta del regidor delegat d'Hisenda,
La Junta de Govern Local, en virtut de les facultats que té delegades per decret d’Alcaldia 339/2021, de 4 d'octubre, i per unanimitat dels assistents, acorda, d’acord amb la sentència núm. 317/2021, de data 3 de novembre de 2021, del Jutjat Contenciós Administratiu núm. 1 de Lleida, iniciar la reclamació en via voluntària del deute tributari per la taxa per ocupació de la via pública, per import de 28.081,28 € únicament contra una persona.


JOVENTUT
	Expedient 592/2022. Pla Local de Joventut 2022-2025

	Favorable
	Tipus de votació: unanimitat

	Atès que, des de la regidoria de Joventut, s'ha redactat el Pla Local de Joventut 2022-2025 on s'exposen les polítiques municipals de Joventut, una anàlisi de la realitat juvenil, les propostes a treballar durant aquest quatre anys i un pressupost per poder-les dur a terme,
La Junta de Govern Local, en virtut de les facultats que té delegades per decret d'Alcaldia 339/2021, de 4 d’octubre, i per unanimitat dels assistents, acorda aprovar el Pla Local de Joventut 2022-2025 per poder sol·licitar la subvenció mitjançant la fitxa 43 -Suport als Plans Locals de Joventut- del Contracte Programa de la Generalitat de Catalunya.


MEDI AMBIENT
	Expedient 574/2022. Direcció General d'Agricultura i Ramaderia – protocol d'actuació entrada de mascotes procedents d'Ucraïna

	Favorable
	Tipus de votació: unanimitat

	Ramon Montaner, regidor delegat de Medi Ambient, dona compte de l'escrit tramès per la Direcció General d'Agricultura i Ramaderia informant de l'establiment d'un protocol d'actuació excepcional d'urgència per reduir els riscos davant la flexibilització de les condicions d'entrada de les mascotes procedents d'Ucraïna que acompanyen als/a les seus/seves propietaris/àries, i en què es demana la col·laboració dels ajuntaments per tal que informin a les persones procedents d'Ucraïna que cal fer un control i seguiment sanitari dels seus animals.


MERCAT
	Expedient 547/2022. Transmissió parada del mercat de venda no sedentària de Solsona

	Favorable
	Tipus de votació: unanimitat

	Atès que en data 14 de març del 2022 un marxant, titular d’una parada del mercat de venda no sedentària de Solsona, va presentar a l’Ajuntament de Solsona una sol·licitud per traspassar-se la parada del mercat de venda no sedentària de Solsona al·legant que a causa de la pandèmia de la COVID-19 s’ha modificat el seu model de negoci, cosa que li impedeix d’assistir setmanalment al mercat de Solsona;
Atès que aquest canvi en el model de negoci és a causa de l’augment de les comandes per servir a domicili produït pels canvis en els hàbits de consum de la població després de la pandèmia, cosa que efectivament li fa impossible assistir setmanalment al mercat;
Atès que d’acord amb l’article 15, apartat 7, de la Llei 18/2017 d’1 d’agost de comerç, serveis i fires les autoritzacions dels mercats de marxants són transmissibles quan es produeix una situació sobrevinguda a la voluntat del marxant;
Atès que el canvi d’hàbits de consum com a conseqüència de la pandèmia no es podia preveure en el moment en què es va adjudicar la concessió de la parada l’any 2019 i es pot considerar, per tant, una causa sobrevinguda a la voluntat del marxant;
A proposta del regidor delegat de Desenvolupament local,
La Junta de Govern Local, en virtut de les facultats que té delegades per decret d'Alcaldia 339/2021, de 4 d'octubre, i per unanimitat dels assistents, acorda:
Primer. No exercir el dret a tanteig a que, d’acord amb l’article 15, apartat 7, de la Llei 18 /2017 d’1 d’agost de comerç, serveis i fires, té dret l’Ajuntament de Solsona.
Segon. Traslladar, d’acord amb l’article 15, apartat 7, de la Llei 18/2017 d’1 d’agost de comerç, serveis i fires, l’oferta de transmissió de la parada a uns altres marxants, que, per motiu de puntuació, van quedar exclosos del darrer concurs de concurrència competitiva per l’adjudicació de parades de no alimentació de l’any 2019 d’acord amb les característiques següents:
Situació: zona passeig de Sant Antoni Maria Claret - plaça del Camp
Dimensions: 6 metres lineals
Horari de venda: tots els divendres de 8.30 a 13.30 hores
Finalització de la llicència: 7 de juny del 2034
Activitat: venda de formatge i embotits
Preu de transmissió: 1.000,00 €
El preu inclou: traspàs de l’autorització per la venda no sedentària al mercat de Solsona fins a la finalització de la llicència.
Tercer. Si cap de les persones mencionades al punt segon fa ús del seu dret prioritari a optar a la transmissió de la parada, aprovar la convocatòria de l’oferta pública per a la transmissió de l’autorització de la parada número 22 d’acord amb les característiques del punt segon.
En compliment del que s’estableix l’article 15 apartat 7 de la Llei 18/2017, d’1 d’agost de comerç, serveis i fires, l’article 7 del Decret 162/2015, de 14 de juliol, de venda no sedentària en mercats de marxants, i en relació amb l’expedient 492/2022 restarà exposada la referida Oferta Pública als efectes que puguin presentar-se les corresponents sol·licituds.
El període de presentació de les sol·licituds serà de 15 dies hàbils a partir de l’endemà de la publicació al BOP de Lleida, adjuntant una sol·licitud d’instància genèrica a l’Oficina d’Atenció al Ciutadà (OAC) de l’Ajuntament de Solsona.


PERSONAL
	Expedient 557/2022. Formació pràctica en centres de treball d'alumnes de l'Institut Francesc Ribalta (PFI)

	Favorable
	Tipus de votació: unanimitat

	Vista la sol·licitud presentada per la tutora del PFI, en representació de l'Institut Francesc Ribalta, en què demana poder formalitzar un acord de col·laboració per a la formació pràctica en centres de treball d'alumnes de l'Institut Francesc Ribalta (PFI);
A proposta de la regidora delegada d'Educació,
La Junta de Govern Local, en virtut de les facultats que té delegades per decret de l'Alcaldia 339/2021, de 4 d'octubre, i per unanimitat dels assistents, acorda aprovar la sol·licitud presentada i acordar la realització de pràctiques d'un alumne del centre a la brigada municipal durant el període 16 de març a 30 de juny de 2022, per fer pràctiques relacionades amb jardineria i manteniment. L'horari de les pràctiques serà de dimecres a divendres de 9.30 a 15.00 hores.


	Expedient 544/2022. Permís per formació

	Favorable
	Tipus de votació: unanimitat

	Vista la sol·licitud presentada per una treballadora municipal, en què sol·licita permís per formació per assistir a les 16es Jornades Catalanes d'Informació i Documentació, organitzades pel Col·legi Oficial de Bibliotecaris i Documentalistes de Catalunya, que s'impartirà en modalitat presencial els dies 25, 26 i 27 de maig del 2022, amb un cost de 85,00 €;
Vist el que estableix el pacte-conveni de l'Ajuntament de Solsona a l'article 10 i a l'article 28.2;
Vist que la treballadora municipal, té autoritzades fins el dia d'avui un total de 20 hores de formació coincidents amb la jornada de treball;
A proposta de l'alcaldessa,
La Junta de Govern Local, en virtut de les facultats que té delegades per decret d’Alcaldia 339/2021, de 4 d'octubre, i per unanimitat dels assistents, acorda aprovar la sol·licitud presentada, autoritzar el cost del curs i les despeses del desplaçament i autoritzar les hores de formació coincidents amb la jornada laboral. Cal registrar al sistema de control horari una incidència de formació a l'inici de la sessió i una entrada a l'hora que acabi si la formació no coincideix amb el total d'hores de la jornada de treball, en el cas que coincideixi la formació durant tota la jornada es farà una sol·licitud de formació. Una vegada finalitzada la formació caldrà fer arribar el certificat corresponent.


	Expedient 582/2022. Permís per formació

	Favorable
	Tipus de votació: unanimitat

	Vista la proposta de formació de l'àrea de Recursos Humans per al personal de l'Ajuntament que ocupa un lloc de treball on de forma habitual està assegut o asseguda davant l'ordinador durant tota o una bona part de la jornada de treball;
Vist que la formació proposada és el curs: "Mifisionline" per millorar l’estat físic durant la jornada de treball amb l'ordinador, organitzat per la Diputació de Lleida a través del Pla agrupat de formació contínua, que s'imparteix en modalitat en línia, amb una hora de durada;
Vist que aquesta activitat formativa té com a objectius aprendre i posar en pràctica exercicis d'estirament i mobilitzacions que ajuden a alleugerir i prevenir els dolors musculoesquelètics, adquirir estratègies per a posar en pràctica els exercicis d'estirament i mobilitzacions durant la jornada de treball, integrar la prevenció activa durant la jornada laboral i altres preceptes que poden afavorir la salut dels treballadors i treballadores;
Vist el que estableix el pacte-conveni de l'Ajuntament de Solsona a l'article 10;
A proposta del regidor delegat d'Administració,
La Junta de Govern Local, en virtut de les facultats que té delegades per decret d'Alcaldia 339/2021, de 4 d'octubre, i per unanimitat dels assistents, acorda aprovar les sol·licituds presentades i autoritzar la formació al personal que ho sol·liciti a l'àrea de Recursos Humans. El personal que tingui l'autorització per fer aquesta formació cal que registri al sistema de control horari una incidència de formació a l'inici de la sessió i una entrada a l'hora que acabi. Una vegada finalitzada la formació caldrà fer arribar el certificat corresponent.


SUBVENCIONS
	Expedient 548/2022. Oficina de Suport a la Iniciativa Cultural – adquisició de novetats editorials en català o en occità per a la Biblioteca Carles Morató

	Favorable
	Tipus de votació: unanimitat

	Al DOGC núm. 8625, de 14 de març de 2022, es va publicar la Resolució CLT/655/2022, de 8 de març, per la qual es dona publicitat a l'Acord del Consell d'Administració de l'Oficina de Suport a la Iniciativa Cultural, pel qual s'aprova la convocatòria en l'àmbit de les biblioteques, per a la concessió de subvencions en espècie, en règim de concurrència no competitiva, per a l'adquisició de novetats editorials en català o en occità destinades a biblioteques del Sistema de Lectura Pública per a l'any 2022.
Al DODC núm. 8618, de 3 de març de 2022, s'havia publicat la Resolució CLT/577/2022, de 2 de març, de modificació de les bases específiques que han de regir la concessió de subvencions per a l'adquisició de novetats editorials en català o en occità destinades a biblioteques del Sistema de Lectura Pública de Catalunya.
Atès que a la biblioteca Carles Morató, li correspon, d'acord amb la resolució de la convocatòria, una subvenció de 8.000,00 €.
A proposta de l'alcaldessa,
La Junta de Govern Local, en virtut de les facultats que té delegades per decret d'Alcaldia 339/2021, de 4 d’octubre, i per unanimitat dels assistents, acorda acollir-se a la convocatòria prevista a la Resolució CLT/6557/2022 i sol·licitar un ajut per a l'adquisició de novetats editorials en català o en occità per a la Biblioteca Carles Morató.


	Expedient 549/2022. Oficina de Suport a la Iniciativa Cultural – adquisició de fons bibliogràfics per a la Biblioteca Carles Morató

	Favorable
	Tipus de votació: unanimitat

	Al DOGC núm. 8625, de 14 de març de 2022, es va publicar la Resolució CLT/656/2022, de 8 de març, per la qual es dona publicitat a l'Acord del Consell d'Administració de l'Oficina de Suport a la Iniciativa Cultural, pel qual s'aprova la convocatòria en l'àmbit de les biblioteques, per a la concessió de subvencions, en règim de concurrència no competitiva, per a l'adquisició de diferents fons bibliogràfics destinats a biblioteques del Sistema de Lectura Pública per a l'any 2022.
Al DODC núm. 8620, de 7 de març de 2022, s'havia publicat la Resolució CLT/577/2022, de 2 de març per qual s’aprovaven les bases específiques que han de regir la concessió de subvencions per a l'adquisició de diferents fons bibliogràfics destinats a biblioteques del Sistema de Lectura Pública de Catalunya.
Atès que a la biblioteca Carles Morató, com a biblioteca central comarcal en un municipi de 6.001 i 10.000 habitants li correspon, d'acord amb la resolució de convocatòria, una subvenció de 13.000,00 €;
A proposta de l'alcaldessa,
La Junta de Govern Local, en virtut de les facultats que té delegades per decret d'Alcaldia 339/2021, de 4 d’octubre, i per unanimitat dels assistents, acorda acollir-se a la convocatòria prevista a la Resolució CLT/577/2022 i sol·licitar un ajut per a l'adquisició de fons bibliogràfics per a la Biblioteca Carles Morató.


La presidenta aixeca la sessió, de la qual, com a secretària actal., estenc aquesta acta.

Vist i plau
La secretària actal.
La presidenta

